КIуэкIуэ Ю. А. хэтащ Кавказ Ищхъэрэм и щIыналъэхэм ящыщу Олимп зэхьэзэхуэм щытекIуахэм я щIыхькIэ Пятигорск щекIуэкIа гуфIэгъуэ зэIущIэм
Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щыIэм и IуэхущIапIэм дыгъуасэ щагъэлъэпIащ Кавказ Ищхъэрэм и щIыналъэхэм ящыщ спортсмену 2016 гъэм Рио-де-Жанейрэ къалэм щекIуэкIа Олимп джэгухэм щытекIуахэр.
Наградэхэр иратащ дыщэ медалхэр къэзыхьахэу килограмм 60 зи хьэлъагъхэм ящыщ дзюдоист, Къэбэрдей-Балъкъэр Республикэм щыщ Мудрэн Беслъэн, килограмм 81-рэ зи хьэлъагъхэм я деж щыбанэ, Ингуш Республикэм щыщ Халмурзаев Хьэсэн, бэнэкIэ хуитымкIэ килограмм 86-рэ зи хьэлъагъхэм яхэт, Дагъыстэн Республикэм щыщ Садулаев Абдулрашид, бэнэкIэ хуитымкIэ килограмм 65-рэ зи хьэлъагъхэм яхиубыдэ, Осетие Ищхъэрэ-Алание Республикэм щыщ Рамонов Сослан, дыжьын медалыр къэзыхьа, бэнэкIэ хуитымкIэ килограмм 74-рэ зи хьэлъагъхэм яхиубыдэ, Къэбэрдей-Балъкъэр Республикэм щыщ Джэду Iэниуар сымэ.
Урысейм и Президентым и полномочнэ лIыкIуэ Белавенцев Олег спортсменхэм ехъуэхъуащ икIи къыхигъэщащ абыхэм текIуэныгъэр къахьын папщIэ бэнэныгъэр спорт утыкум и мызакъуэу политикэм пыщIауэ зэрекIуэкIар.
«Ди спортсменхэр псори Олимпиадэм кIуэфакъым. Абыхэм ящыщу щэм щIигъур илъэсиплIым зэ екIуэкI а зэпеуэшхуэм хагъэхьакъым спорт IэнатIэм щытепщэхэм. Абыхэм захуагъэм, пщIэ зым адрейм хуищIыным пыщIа мардэхэр я напIэ мыхуадэу зэпаудащ. Зэпеуэм хагъэхьакъым атлетикэ хьэлъэмрэ атлетикэ псынщIэмкIэ ди спортсменхэр. Ахэрщ иджыпсту дуней псом щынэхъ лъэщхэм ящыщу къалъытэр. Ауэ Кавказ Ищхъэрэм и бэнакIуэхэм ерыщыгъэ, егугъуныгъэ ин къагъэлъэгъуащ», — къыхигъэщхьэхукIащ Белавенцев Олег.
Полномочнэ лIыкIуэм жиIащ олимпиадэм щытекIуа ди щIалэхэм я щапхъэр Кавказ Ищхъэрэм и щIалэгъуалэр спортым дегъэхьэхынымкIэ гъуазэу увыну къызэрилъытэр. Белавенцев Олег текIуэныгъэр къэзыхьахэм фэеплъ саугъэтхэр, ахэр зыгъэхьэзыра тренерхэм фIыщIэ тхылъхэр яритащ.
«Кавказ Ищхъэрэм, зэрыщыту ди къэралым ис цIыху мелуанхэр фэркIэ мэгушхуэ. Фэ олимпиадэм фыщытекIуащ икIи апхуэдэ цIэр къызэрыфхьам къыхэкIыу жэуаплыныгъэ ини къывбгъэдохуэ. Иджы фэ фыспортсмен къудейкъым. Кавказ Ищхъэрэм и дежкIэ, псом хуэмыдэу гъуэгу мытэмэм дыдэ къыхэзыха, къэзыгъэзэжу гъуэгу пэжым теувэжыну къызыпэщыт щIалэгъуалэм я дежкIэ фэ фи щапхъэм зыхуэбгъэдэн щымыIэ мыхьэнэ иIэщ», — жиIащ Къэбэрдей-Балъкъэр Республикэм и Iэтащхьэ КIуэкIуэ Юрий.
Абыхэм я жэуапу къыщыпсалъэм чемпионхэм УФ-м и Президент Путин Владимир, полномочнэ лIыкIуэ Белавенцев Олег, щIыналъэхэм я унафэщIхэм, спортымкIэ министрхэм, тренерхэм фIыщIэ хуащIащ ахэр щIэгъэкъуэн ин къазэрыхуэхъуам икIи дзыхь къызэрыхуащIам папщIэ. Абыхэм къыхагъэщхьэхукIащ Хэкум и щIыхьыр дунейпсо зэхьэзэхуэхэм дяпэкIи екIуу щахъумэну зэрыхьэзырыр.
Полномочнэ лIыкIуэм Кавказ Ищхъэрэм и щIыналъэхэм я унафэщIхэм гу лъаригъэтащ сабий ныбжьыщIэ спортым зыщIэгъэкъуэн икIи абы зегъэужьын зэрыхуейм.
КъБР-м и Iэтащхьэмрэ Правительствэмрэ я пресс-IуэхущIапIэ.
